CELEX: 32015R1886
Language: bg
Date: 2015-10-20 00:00:00
Title: Регламент (ЕС) 2015/1886 на Комисията от 20 октомври 2015 година относно отказ за разрешаване на някои здравни претенции за храните, които се отнасят до развитието и здравето на децата (Текст от значение за ЕИП)

21.10.2015   
            
            
               BG
            
            
               Официален вестник на Европейския съюз
            
            
               L 276/52
            
         РЕГЛАМЕНТ (ЕС) 2015/1886 НА КОМИСИЯТА
   от 20 октомври 2015 година
   относно отказ за разрешаване на някои здравни претенции за храните, които се отнасят до развитието и здравето на децата
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1924/2006 на Европейския парламент и на Съвета от 20 декември 2006 г. относно хранителни и здравни претенции за храните (1), и по-специално член 17, параграф 3 от него,
   като има предвид, че:
   
               (1)
            
            
               В Регламент (ЕО) № 1924/2006 се предвижда, че здравните претенции за храните са забранени, освен когато са разрешени от Комисията в съответствие с посочения регламент и са включени в списък на разрешените претенции.
            
         
               (2)
            
            
               В Регламент (ЕО) № 1924/2006 се предвижда също, че заявленията за разрешаване на здравни претенции се подават от стопанските субекти в областта на храните до националния компетентен орган на държава членка. Националният компетентен орган препраща валидните заявления на Европейския орган за безопасност на храните (ЕОБХ), наричан по-долу „Органът“.
            
         
               (3)
            
            
               След получаването на заявление Органът незабавно информира останалите държави членки и Комисията за него и се произнася със становище по съответната здравна претенция.
            
         
               (4)
            
            
               Комисията се произнася относно разрешението на здравните претенции, като взема предвид становището на Органа.
            
         
               (5)
            
            
               Във връзка с подадено от Specialised Nutrition Europe (преди European Dietetic Food Industry Association) заявление в съответствие с член 14, параграф 1, буква б) от Регламент (ЕО) № 1924/2006 Органът трябваше да се произнесе със становище по здравна претенция относно въздействието на „неразградими олиго- и полизахариди, включително галакто-олигозахариди, олигофруктоза, полифруктоза и инулин“ и „повишаване на усвояването на калция“ (въпрос № EFSA-Q-2008-140 (2)). Предложената от заявителя претенция беше формулирана, inter alia, както следва: „С неразградими олиго- и/или полизахариди за стимулиране на усвояването на калций“.
            
         
               (6)
            
            
               Въз основа на предоставените данни в становището си, получено от Комисията и държавите членки на 19 ноември 2014 г., Органът стигна до заключението, че не е установена причинно-следствена връзка между приемането на „неразградими олиго- и полизахариди, включително галакто-олигозахариди, олигофруктоза, полифруктоза и инулин“ и полезен физиологичен ефект. По-конкретно Органът счете, че хранителните съставки „неразградими олиго- и полизахариди, включително галакто-олигозахариди, олигофруктоза, полифруктоза и инулин“ не са описани в достатъчно подробна степен. Тъй като претенцията не отговаря на изискванията на Регламент (ЕО) № 1924/2006, съответно следва тя да не бъде разрешена.
            
         
               (7)
            
            
               Във връзка с подадено от Specialised Nutrition Europe заявление в съответствие с член 14, параграф 1, буква б) от Регламент (ЕО) № 1924/2006 Органът трябваше да се произнесе със становище по здравна претенция относно бета-галактозидаза от Streptococcus thermophilus и намаляването на стомашно-чревния дискомфорт (въпрос № EFSA-Q-2008-148 (3)). Предложената от заявителя претенция беше формулирана, inter alia, както следва: „Лактаза за по-добро храносмилане“.
            
         
               (8)
            
            
               Въз основа на предоставените данни в становището си, получено от Комисията и държавите членки на 9 октомври 2014 г., Органът стигна до заключението, че не е установена причинно-следствена връзка между приемането на бета-галактозидаза, която е получена от Streptococcus thermophilus (впоследствие инактивирана) по време на ферментацията на храни за кърмачета, и намаляването на стомашно-чревния дискомфорт. Тъй като претенцията не отговаря на изискванията на Регламент (ЕО) № 1924/2006, съответно следва тя да не бъде разрешена.
            
         
               (9)
            
            
               Във връзка с подадено от Specialised Nutrition Europe заявление в съответствие с член 14, параграф 1, буква б) от Регламент (ЕО) № 1924/2006 Органът трябваше да се произнесе със становище по здравна претенция относно сливите и ролята им за функцията на червата (въпрос № EFSA-Q-2008-193 (4)). Предложената от заявителя претенция беше формулирана, inter alia, както следва: „Сушените сини сливи допринасят за нормалната функция на червата“.
            
         
               (10)
            
            
               Въз основа на предоставените данни в становището си, получено от Комисията и държавите членки на 19 ноември 2014 г., Органът стигна до заключението, че не е установена причинно-следствена връзка между приема на сливи и ролята им за нормалната функция на червата без възникване на диария при кърмачета и малки деца на възраст от шест месеца до три години. По-конкретно Органът отбелязва, че от заявителя няма предоставени проучвания за въздействието на сливите върху функцията на червата при кърмачета и малки деца. Тъй като претенцията не отговаря на изискванията на Регламент (ЕО) № 1924/2006, съответно следва тя да не бъде разрешена.
            
         
               (11)
            
            
               В съответствие с член 28, параграф 6 от Регламент (ЕО) № 1924/2006 здравните претенции, посочени в член 14, параграф 1, буква б) от него, които не са разрешени с решение в съответствие с член 17, параграф 3 от посочения регламент, могат да продължат да се използват за срок от шест месеца след приемането на посоченото решение, при условие че заявлението за разрешението е подадено преди 19 януари 2008 г. Поради това, тъй като изброените в приложението към настоящия регламент здравни претенции отговарят на посочените условия, се прилага преходният период, определен в член 28, параграф 6 от Регламент (ЕО) № 1924/2006.
            
         
               (12)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   1.   Изброените в приложението към настоящия регламент здравни претенции не се включват в списъка на Съюза на разрешените претенции, посочен в член 14, параграф 1 от Регламент (ЕО) № 1924/2006.
   2.   Посочените в параграф 1 здравни претенции, използвани преди влизането в сила на настоящия регламент, могат обаче да продължат да се използват за максимален срок от шест месеца след влизането в сила на настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 20 октомври 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 404, 30.12.2006 г., стр. 9.
   
      (2)  EFSA Journal (Бюлетин на ЕОБХ), 2014 г.; 12(11):3889.
   
      (3)  EFSA Journal (Бюлетин на ЕОБХ), 2014 г.; 12(10):3841.
   
      (4)  EFSA Journal (Бюлетин на ЕОБХ), 2014 г.; 12(11):3892.
   
      ПРИЛОЖЕНИЕ
      
         Отхвърлени здравни претенции
      
      
                  Заявление — съответни разпоредби на Регламент (ЕО) № 1924/2006
               
               
                  Хранително вещество, вещество, храна или категория храни
               
               
                  Претенция
               
               
                  Номер на становището на ЕОБХ
               
            
                  Здравна претенция по член 14, параграф 1, буква б), която се отнася до развитието и здравето на децата
               
               
                  Неразградими олиго- и полизахариди, включително галакто-олигозахариди, олигофруктоза, полифруктоза и инулин
               
               
                  С неразградими олиго- и/или полизахариди за стимулиране на усвояването на калций
               
               
                  Q-2008-140
               
            
                  Здравна претенция по член 14, параграф 1, буква б), която се отнася до развитието и здравето на децата
               
               
                  Бета-галактозидаза от Streptococcus thermophilus
                  
               
               
                  Лактаза за по-добро храносмилане
               
               
                  Q-2008-148
               
            
                  Здравна претенция по член 14, параграф 1, буква б), която се отнася до развитието и здравето на децата
               
               
                  Сливи
               
               
                  Сушените сини сливи допринасят за нормалната функция на червата
               
               
                  Q-2008-193